Document ID: 32008D0940

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Οκτωβρίου 2008
για τη θέσπιση των τυπικών απαιτήσεων όσον αφορά τις εκθέσεις που υποβάλλονται σχετικά με τα εθνικά προγράμματα εκρίζωσης, ελέγχου και επιτήρησης ορισμένων ζωικών ασθενειών και ζωονόσων τα οποία συγχρηματοδοτούνται από την Κοινότητα
[κοινοποιηθείσα υπό τον αριθμό Ε(2008) 6032]
(Κείμενο που παρουσιάζει ενδιαφέρον για τον ΕΟΧ)
(2008/940/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 24 παράγραφος 10,
Εκτιμώντας τα ακόλουθα:
(1)
Η απόφαση 90/424/ΕΟΚ καθορίζει τις διαδικασίες που διέπουν τη χρηματοδοτική συμμετοχή της Κοινότητας στα προγράμματα εκρίζωσης, ελέγχου και επιτήρησης των ζωικών ασθενειών και των ζωονόσων.
(2)
Σύμφωνα με το άρθρο 24 παράγραφος 1 της απόφασης 90/424/ΕΟΚ, καθιερώνεται κοινοτικό χρηματοδοτικό μέσο για την επιστροφή των δαπανών που βαρύνουν τα κράτη μέλη για τη χρηματοδότηση των εθνικών προγραμμάτων εκρίζωσης, ελέγχου και επιτήρησης των ζωικών ασθενειών και των ζωονόσων που παρατίθενται στο παράρτημα της εν λόγω απόφασης.
(3)
Μετά την έκδοση της απόφασης 2008/341/ΕΚ της Επιτροπής, της 25ης Απριλίου 2008, σχετικά με τον καθορισμό κοινοτικών κριτηρίων για τα εθνικά προγράμματα εκρίζωσης, ελέγχου και επιτήρησης ορισμένων ζωικών ασθενειών και ζωονόσων (2) και με σκοπό την περαιτέρω βελτίωση της διαδικασίας υποβολής, έγκρισης και αξιολόγησης της προόδου κατά την εφαρμογή των προγραμμάτων, η απόφαση 2008/425/ΕΚ της Επιτροπής, της 25ης Απριλίου 2008, για τη θέσπιση των τυπικών απαιτήσεων σχετικά με την υποβολή από τα κράτη μέλη των εθνικών προγραμμάτων εξάλειψης, ελέγχου και επιτήρησης ορισμένων ζωικών ασθενειών και ζωονόσων για κοινοτική χρηματοδότηση (3) επικαιροποίησε τις εν λόγω τυπικές απαιτήσεις ώστε να συνάδουν με τα εν λόγω κριτήρια.
(4)
Στο σημείο 7 στοιχείο ε) του παραρτήματος της απόφασης 2008/341/ΕΚ ορίζεται ότι τα προγράμματα εκρίζωσης που υποβάλλονται από τα κράτη μέλη στην Επιτροπή προς χρηματοδότηση πρέπει να περιλαμβάνουν κανόνες για την κατάλληλη αποζημίωση των κτηνοτρόφων για τα ζώα τα οποία πρέπει να σφαγούν ή να θανατωθούν στο πλαίσιο του προγράμματος καθώς και για τα προϊόντα που πρέπει να καταστραφούν.
(5)
Είναι σκόπιμο να προβλεφθεί ότι, ελλείψει τέτοιων κανόνων, η αποζημίωση πρέπει να καταβάλλεται εντός 90 ημερών, ώστε να αποφεύγεται μείωση της κοινοτικής οικονομικής ενίσχυσης.
(6)
Στην απόφαση 90/424/ΕΟΚ ορίζεται ότι τα κράτη μέλη πρέπει να υποβάλλουν, για κάθε εγκεκριμένο πρόγραμμα, ενδιάμεσες τεχνικές και οικονομικές εκθέσεις και, το αργότερο έως τις 30 Απριλίου κάθε έτους, ετήσια λεπτομερή τεχνική έκθεση, η οποία να περιλαμβάνει την αξιολόγηση των παραχθέντων αποτελεσμάτων και λεπτομερή λογαριασμό των δαπανών του προηγούμενου έτους.
(7)
Για να διαπιστώνεται η πρόοδος που πραγματοποιείται κατά την εφαρμογή των προγραμμάτων εκρίζωσης και ελέγχου εφαρμόζεται ένα σύστημα εκτίμησης. Το σύστημα εκτίμησης περιλαμβάνει ένα σύστημα υποβολής εκθέσεων με επιδημιολογικά στοιχεία των προγραμμάτων που βασίζονται στην απόφαση 2002/677/ΕΚ της Επιτροπής, της 22ας Αυγούστου 2002, για θέσπιση των τυπικών απαιτήσεων για τις εκθέσεις που υποβάλλονται σχετικά με προγράμματα εξάλειψης και ελέγχου ζωικών ασθενειών που συγχρηματοδοτούνται από την Κοινότητα και για την κατάργηση της απόφασης 2000/322/ΕΚ (4).
(8)
Μετά την έκδοση της απόφασης 2008/425/ΕΚ, είναι επιθυμητή η εναρμόνιση του συστήματος υποβολής εκθέσεων, ενώ η απόφαση 2002/677/ΕΚ θα πρέπει να καταργηθεί και να αντικατασταθεί με την παρούσα απόφαση.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη, σύμφωνα με την παρούσα απόφαση, υποβάλλουν ενδιάμεσες και τελικές εκθέσεις όσον αφορά τα προγράμματα εκρίζωσης, ελέγχου και επιτήρησης που εγκρίνονται με βάση το άρθρο 24 της απόφασης 90/424/ΕΟΚ.
Άρθρο 2
Για τους σκοπούς της παρούσας απόφασης, εφαρμόζονται οι ακόλουθοι ορισμοί:
α)
«ενδιάμεσες εκθέσεις»: ενδιάμεσες τεχνικές και δημοσιονομικές εκθέσεις για την αξιολόγηση των εφαρμοζόμενων προγραμμάτων, οι οποίες πρέπει να υποβάλλονται στην Επιτροπή όπως προβλέπεται στο άρθρο 24 παράγραφος 7 στοιχείο α) της απόφασης 90/424/ΕΟΚ·
β)
«τελικές εκθέσεις»: λεπτομερείς τεχνικές και δημοσιονομικές εκθέσεις οι οποίες πρέπει να υποβάλλονται στην Επιτροπή το αργότερο έως τις 30 Απριλίου κάθε έτους για ολόκληρο το έτος εφαρμογής των προγραμμάτων, όπως προβλέπεται στο άρθρο 24 παράγραφος 7 στοιχείο β) της απόφασης 90/424/ΕΟΚ·
γ)
«αιτήσεις πληρωμής»: οι αιτήσεις πληρωμής για τις δαπάνες που πραγματοποίησε ένα κράτος μέλος, οι οποίες υποβάλλονται στην Επιτροπή όπως προβλέπεται στο άρθρο 24 παράγραφος 8 της απόφασης 90/424/ΕΟΚ.
Άρθρο 3
1. Όσον αφορά εφαρμοζόμενα προγράμματα που έχουν εγκριθεί για κοινοτική συγχρηματοδότηση σύμφωνα με το άρθρο 24 παράγραφος 5 της απόφασης 90/424/ΕΟΚ, υποβάλλλεται ενδιάμεση έκθεση στην Επιτροπή το αργότερο έως τις 31 Ιουλίου κάθε έτους.
2. Οι ενδιάμεσες εκθέσεις περιλαμβάνουν:
α)
όσον αφορά τη φυματίωση των βοοειδών, τη βρουκέλλωση των βοοειδών, τη βρουκέλλωση των αιγοπροβάτων (B. melitensis), την ενζωοτική λεύκωση των βοοειδών (EBL), τη νόσο του Aujeszky, τον καταρροϊκό πυρετό του προβάτου σε περιοχές όπου ενδημεί η νόσος ή σε περιοχές υψηλού κινδύνου, την αφρικανική πανώλη των χοίρων, τη φυσαλιδώδη νόσο των χοίρων, την κλασική πανώλη των χοίρων, τον άνθρακα, τη λοιμώδη πλευροπνευμονία των βοοειδών, την εχινοκοκκίαση, την τριχινίαση και το βεροτοξινογόνο E. coli, όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στα παραρτήματα I, II, III, IV και VII, κατά περίπτωση·
β)
όσον αφορά τη λύσσα, όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στα παραρτήματα I και VII, κατά περίπτωση·
γ)
όσον αφορά τη σαλμονέλωση (ζωονοσογόνος σαλμονέλα), όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στα παραρτήματα I, V.A και VII, κατά περίπτωση·
δ)
όσον αφορά τις μεταδοτικές σπογγώδεις εγκεφαλοπάθειες (ΜΣΕ), όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στο παράρτημα VIII, κατά περίπτωση·
ε)
όσον αφορά τη γρίπη των πτηνών στα πουλερικά και στα άγρια πτηνά, όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στο παράρτημα IX, κατά περίπτωση·
στ)
όσον αφορά τις ζωικές ασθένειες των ζώων υδατοκαλλιέργειας, όπως τη λοιμώδη αιματοποιητική νέκρωση (IHN), τη λοιμώδη αναιμία του σολομού (ISA), την ιογενή αιμορραγική σηψαιμία (VHS), την ερπητική λοίμωξη του κυπρίνου (KHV), τη μόλυνση από Bonamia ostreae, τη μόλυνση από Marteilia refringens και την ιχθυοφθειρίαση μαλακοστράκων, όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στο παράρτημα X, κατά περίπτωση.
Άρθρο 4
1. Οι τελικές εκθέσεις περιλαμβάνουν:
α)
όσον αφορά τη φυματίωση των βοοειδών, τη βρουκέλλωση των βοοειδών, τη βρουκέλλωση των αιγοπροβάτων (B. melitensis), την ενζωοτική λεύκωση των βοοειδών (EBL), τη νόσο του Aujeszky, τον καταρροϊκό πυρετό του προβάτου σε περιοχές όπου ενδημεί η νόσος ή σε περιοχές υψηλού κινδύνου, την αφρικανική πανώλη των χοίρων, τη φυσαλιδώδη νόσο των χοίρων, την κλασική πανώλη των χοίρων, τον άνθρακα, τη λοιμώδη πλευροπνευμονία των βοοειδών, την εχινοκοκκίαση, την τριχινίαση και το βεροτοξινογόνο E. coli, την αίτηση πληρωμής και όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στα παραρτήματα II, III, IV, V, VI, VII και στα ειδικά παραρτήματα VII.A, VII.B, VII.Γ ή VII.Δ, κατά περίπτωση·
β)
όσον αφορά τη λύσσα, την αίτηση πληρωμής και όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στα παραρτήματα VII και VII.E, κατά περίπτωση·
γ)
όσον αφορά τη σαλμονέλωση (ζωονοσογόνος σαλμονέλα), την αίτηση πληρωμής και όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στα παραρτήματα V.A, VI, VII και VII.ΣΤ, κατά περίπτωση·
δ)
όσον αφορά τις μεταδοτικές σπογγώδεις εγκεφαλοπάθειες (ΜΣΕ), την αίτηση πληρωμής και όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στο παράρτημα VIII, κατά περίπτωση·
ε)
όσον αφορά τη γρίπη των πτηνών στα πουλερικά και στα άγρια πτηνά, την αίτηση πληρωμής και όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στο παράρτημα IX, κατά περίπτωση·
στ)
όσον αφορά τις ζωικές ασθένειες των ζώων υδατοκαλλιέργειας, όπως τη λοιμώδη αιματοποιητική νέκρωση (IHN), τη λοιμώδη αναιμία του σολομού (ISA), την ιογενή αιμορραγική σηψαιμία (VHS), την ερπητική λοίμωξη του κυπρίνου (KHV), τη μόλυνση από Bonamia ostreae, τη μόλυνση από Marteilia refringens και την ιχθυοφθειρίαση μαλακοστράκων, την αίτηση πληρωμής και όλα τα σχετικά στοιχεία, συμπεριλαμβανομένων τουλάχιστον των πληροφοριών που καθορίζονται στο παράρτημα X, κατά περίπτωση.
2. Για το σκοπό της συμπλήρωσης του πίνακα που καθορίζεται στο παράρτημα VII Γ, Δ και ΣΤ και με την επιφύλαξη του άρθρου 4 παράγραφος 2 του κανονισμού (ΕΚ) αριθ. 296/96 της Επιτροπής (5), τα κράτη μέλη αναφέρουν στη στήλη «Αποζημίωση» τη χορηγηθείσα αποζημίωση μεταξύ μιας ημέρας και 90 ημερολογιακών ημερών μετά τη σφαγή του ζώου ή μετά την καταστροφή των προϊόντων ή μετά την προσκόμιση της συμπληρωμένης αίτησης από τον κάτοχο. Όταν οι αρμόδιες αρχές καταβάλλουν αποζημιώσεις πέραν των 90 ημερών (από 91 έως 210 ημερολογιακές ημέρες), εφαρμόζεται μείωση της κοινοτικής οικονομικής ενίσχυσης.
Άρθρο 5
Η απόφαση 2002/677/ΕΚ καταργείται.
Άρθρο 6
Η παρούσα απόφαση εφαρμόζεται σε προγράμματα εκρίζωσης, ελέγχου και επιτήρησης ασθενειών ζώων τα οποία θα υλοποιούνται από την 1η Ιανουαρίου 2009.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 21 Οκτωβρίου 2008.

Labels: 12
0
15
6